Католиков нима интернатлӧн межадорса овмӧсын лоасны выль вежсьӧмъяс

Та йылысь висьталіс республикаса йӧзӧс велӧдан министр Владимир Шарков ӧткымын республиканскӧй йӧзӧс юӧртан средствоӧс петкӧдлысьяслы интервьюын. А.А. Католиков нима интернатса велӧдан да опыт сетан овмӧс сӧвман концепция бала лоӧ вӧзйӧма 2012 вося косму тӧлысь помӧдз.

«Александр Католиков нима челядь-керка интернатлӧн талунъя «Межадорса» велӧдан да опыт сетан овмӧс колӧ выльмӧдны да модернизируйтны, - пасйис министр. – 20 во сайын кыпӧдӧм корпусъясын ӧні оз позь овны челядьлы, та вӧсна медводз кутам лӧсьӧдны пӧрадоксӧ оланінсянь. Содтӧд ӧти юалӧм – интернатлы индӧм му участокъяс, кодъясӧн вӧдитчӧны оз тырвыйӧ паськыда, а овмӧслы сьӧмкудсянь сетӧм сьӧмыс вель ыджыд, сы вӧсна колӧ тӧлкӧн видзны найӧс мукӧд коланлун вылӧ».

Владимир Шарков сідзжӧ висьталіс, мый ӧні уджалӧны учреждение, сы лыдын велӧдан да опыт сетан овмӧс, комплекснӧя сӧвмӧдан уджтас вылын. Торйӧн нин, сійӧ сетас позянлун Сыктыв районса фермеръяслы кӧртымавны овмӧслысь вӧдитчытӧм плӧщадьяс, мый йылысь вӧлі нин водзвыв сёрнитчӧма. Эм и позянлун интернатлы ӧтвылысь уджавны Коми республиканскӧй агропромышленнӧй техникумкӧд, кӧні студентъяслы практика прӧйдитӧм вылӧ асланыс базаыс абу. Татшӧм йитӧдыс отсалас уджсикас бӧрйӧмын кыдз челядь керкаын быдмысьяслы, сідз и техникумын велӧдчысьяслы, - лача кутӧ В. Шарков.

«Миян мог – лӧсьӧдны учреждениеын пӧрадок, медым челядь олісны да велӧдчисны ӧнія условиеясын, медым найӧ олісны бура да безӧпаснӧя. Сыысь ӧтдор – видзны интернатлысь традицияяс, кодъяслы подувсӧ пуктіс Александр Католиков», - пасйис министр.

\*\*\* Подсобнöй овмöс нуӧдӧм вылӧ 182 гектарӧн да 52 гектарӧн плӧщадьяса му участокъяс 1990 восянь интернатлы сетӧма кад урчиттӧг. Челядь керкалӧн эм и 140 юрӧн скӧт. Быд во гожӧмнас Межадорӧ воӧны быдтасъяс, кодъяс занимайтчӧны град выв пуктасъясӧн да видзӧны скӧт. Уджавны велӧдан татшӧм традициясӧ вӧлі восьтӧма интернатса подув пуктысь Александр Католиковӧн.

Н. Воробьева - 1752 пас